Imtella' Ottubru 2, 2020 - Aġġornata 2 Ta' Ottubru, 2020 5:18pm Illum fl-inkjesta pubblika dwar l-assassinju ta' Daphne Caruana Galizia mistennija jixhdu żewġ membri tal-konsorzju Electrogas. Għall-ħabta tal-9.40 tela' jixhed is-Sur Paul Apap Bologna li talab biex jixhed bl-Ingliż. F'sommarju dwar ħajtu, Apap Bologna jgħid li kiseb l-edukazzjoni tiegħu minn barra minn Malta u li qatta' l-maġġorparti ta' ħajtu fir-Renju Unit. Is-Sur Apap Bologna qal li beda jinteressa ruħu fis-settur tal-enerġija fl-2007 fejn kellu laqgħa ma' rappreżentant tal-Electrogas u xhur wara ppreżenta proġett fuq kif tiġi ġġenerata l-enerġija f'Malta b'mod affordabbli lill-Gvern. Qal li din il-proposta ġiet ippreżentata lil għadd ta' nies wara li John Dalli introduċih mal-Prim Ministru ta' dak iż-żmien Lawrence Gonzi u l-Ministru George Pullicino. Qal li Dr Gonzi kien qal li kien proġett tajjeb, bil-Ministru Pullicino skeda laqgħa għal Apap Bologna mal-ERA. Kompla jgħid li Pullicino ma attendiex għal din il-laqgħa. Qal li ma qatt ma kien tkellem mal-Oppożizzjoni, dak iż-żmien il-Partit Laburista. Is-Sur Apap Bologna kompla jixhed li fid-9 ta' Jannar, 2013 kien hemm press release dwar l-istrutturar tal-ġenerazzjoni tad-dawl. Qal li tkellem ma' George Fenech, u Fenech tkellem ma' Gasan. Intant, il-Bord jistaqsih kif jista' jkun li qatt ma ltaqa' mal-Partit Laburista fl-Oppożizzjoni jekk il-Partit Laburista kien ippreżenta l-proġett waqt il-kampanja elettorali u minħabba li ftit wara li tela' l-Partit Laburista fil-Gvern il-proġett juri li kien lest. Min-naħa tiegħu, Apap Bologna jibqa' jinsisti li le u li ltaqa' ma' Konrad Mizzi l-ewwel darba wara li ħadu l-kuntratt. Mistoqsi meta ltaqa' ma' Yorgen Fenech dwar il-proġett, huwa qal li ltaqa' miegħu f'nofs Jannar tal-2013. Kompla jgħid li dak iż-żmien qatt ma ltaqa' ma' Joseph Muscat. Kompla jgħid li Yorgen Fenech kien qed imexxi l-proġett u insista li ma kienx jaf bil-konnessjonijiet ta' Fenech. Bl-Imħallef Abigail Lofaro tgħidlu li dan l-aġir hu kemxejn naive. Apap Bologna qal li lltaqgħu ma' Siemens f'Malta permezz ta' Gasol, u anke Socar permezz ta' Gasol. Bl-Imħallef Lofaro tistaqsih jekk dan kollu sarx f'sitt ġimgħa, Apap Bologna jgħid li d-diskussjonijiet ġew konklużi f'sitt ġimgħat. "Meta ħarġu l-allegazzjonijiet fuq 17 Black kellna bord meeting" Apap Bologna jgħid li meta ħarġu l-allegazzjonijiet fuq 17 Black, kellhom board meeting. Qal li huma staqsew lil Yorgen Fenech u wrew it-tħassib tagħhom. Qal li l-konklużjoni tagħhom kienet li ċċekkjaw l-affarijiet neċessarji u ma kienx hemm xejn li jwassal biex jitneħħa xi direttur. L-Imħallef Lofaro staqsiet lix-xhud jekk qattx qara l-blogg ta' Daphne, bix-xhud iwieġeb xi kultant. Bil-Prim Imħallef Emeritu Joseph Said Pullicino jgħid li diffiċli jemmen li xi kultant kien jaqra l-blogg. Intant matul ix-xhieda tiegħu, Apap Bologna ġie mistoqsi għala ma talabx lil Fenech jirreżenja. Huwa qal li d-deċiżjoni kienet ittieħdet mill-bord. L-Avukat Jason Azzopardi staqsieh kif inħatar Direttur, b'Paul Apap Bologna jgħid li offra li jidħol wara li rriżenja Yorgern Fenech fit-12 ta' Novemrbu. Meta mistoqsi jekk staqsieh għala rriżenja, Apap Bologna qal jista' jkun imma mhux ċert. Dr Azzopardi jistaqsi kif Konrad Mizzi ħareġ bil-prezz eżatt ta' kemm se jiswa l-proġett f'Jannar tal-2013.B 'Apap Bologna jgħid li ma jafx. Azzopardi jistaqsi wkoll jekk il-Ministru Edward Zammit Lewis ippjanax laqgħat bejn Apap Bologna u Joseph Muscat, bix-xhud iwieġeb le. Intant, minkejja li kien se jixhed ukoll Mark Gasan, ix-xhieda tiegħu se tinstema' nhar it-Tnejn li ġej.